CELEX: 62014TN0109
Language: et
Date: 2014-02-17 00:00:00
Title: Kohtuasi T-109/14: 17. veebruaril 2014 esitatud hagi – Škugor jt versus Euroopa Liit

12.5.2014   
            
            
               ET
            
            
               Euroopa Liidu Teataja
            
            
               C 142/38
            
         17. veebruaril 2014 esitatud hagi – Škugor jt versus Euroopa Liit
   (Kohtuasi T-109/14)
   2014/C 142/50
   Kohtumenetluse keel: horvaadi
   
      Pooled
   
   
      Hagejad: Davor Škugor (Sisak, Horvaatia), Ivan Gerometa (Vrsar, Horvaatia), Kristina Samardžić (Split, Horvaatia), Sandra Cindrić (Karlovac, Horvaatia), Sunčica Gložinić (Varaždin, Horvaatia), Tomislav Polić (Kaštel Novi, Horvaatia), Vlatka Pižeta (Varaždin) (esindaja: advokaat Mato Krmek)
   
      Kostja: Euroopa Liit
   
      Nõuded
   
   Hageja palub Üldkohtul:
   
               —
            
            
               teha otsuse, millega tunnistatakse, et Euroopa Liit peab hüvitama hagejatele kahju, mis tekkis sellest, et Euroopa Komisjon ei ole täitnud kohustust teostada järelevalvet sellele, kas täidetakse lepingut Horvaatia Vabariigi ühinemise kohta Euroopa Liiduga (VII lisa, punkt 1) osas, mis puudutas kohtutäituri ameti kehtestamist Horvaatia Vabariigi õiguskorras;
            
         
               —
            
            
               peatada arutelud nõutud summa üle, kuni käesolevas asjas tehtav kohtuotsus on jõustunud;
            
         
               —
            
            
               otsustada kohtukulude kandmine edaspidi.
            
         
      Väited ja peamised argumendid
   
   Hagi põhjenduseks esitavad hagejad kolm väidet.
   
               1.
            
            
               Esimene väide, et Euroopa Komisjon ei ole täitnud kohustusi, mis tulenevad ühinemislepingu artiklist 36 (VII lisa punkt 1), mis on lahutamatu osa Horvaatia Vabariigi ja Euroopa Liidu liikmesriikide vahel sõlmitud Euroopa Liiduga ühinemise lepingust (ELT 2013, L 300, lk 7), kuna ta ei takistanud nende õigusaktide kehtetuks tunnistamist, millega luuakse ja reguleeritakse kohtutäituri amet ning mille Horvaatia oli vastu võtnud Euroopa Liiduga ühinemise läbirääkimiste ajal. Ühinemislepingu artikkel 36 paneb komisjonile kohustuse jälgida tähelepanelikult (seire) kõigi Horvaatia Vabariigi poolt ühinemisläbirääkimistel võetud kohustuste täitmist, ja seega Horvaatia Vabariigi võetud õiguslikku kohustust luua kohtutäituri amet ning kehtestada kõik vajalikud tingimused selle teenuse täielikuks rakendamiseks Horvaatia õiguskorras hiljemalt 1. jaanuariks 2012. Siiski ei ole Euroopa Komisjonil pädevust nõustuda Horvaatia Vabariigi poolt sel viisil võetud kohustuse mis tahes ühepoolse muudatusega.
            
         
               2.
            
            
               Teine väide, et viidatud rikkumisega on Euroopa Komisjon tekitanud otsest kahju hagejatele, keda oli nimetatud kohtutäituriteks ja kellel oli õiguspärane ootus asuda kohtutäiturina tegutsema 1. jaanuaril 2012.
            
         
               3.
            
            
               Kolmas väide, et neid kohustusi rikkudes on komisjon ilmselgelt ja raskelt rikkunud oma kaalutlusõiguse piire, tekitades seega hagejatele (kes olid nimetatud kohtutäituriteks) nende õiguspäraseid ootuseid rikkudes olulist varalist ja mittevaralist kahju, mida Euroopa Liit peab vastavalt ELTL artikli 340 lõikele 2 hüvitama.